Ramaphosa: Ace moet jammer sê óf …Pres. Cyril Ramaphosa tydens die NUK-vergadering (Foto: Skermgreep uit die regstreekse uitsending) Die ANC se nasionale uitvoerende komitee (NUK) het die afgelope naweek tydens sy vergadering die “skorsingsbrief” deur die sekretaris-generaal, Ace Magashule, aan president Cyril Ramaphosa, bespreek en bevind Magashule het geen outoriteit of mandaat van enige struktuur van die beweging nie. Pres. Ramaphosa het tydens sy sluitingsboodskap aan die vergadering gesê die NUK het bepaal dat dié gedrag heeltemal onaanvaarbaar is en ŉ “absolute oortreding is van die reëls, norme en waardes van die ANC”. Die vergadering het Saterdag begin en tot vandag voortgeduur. Pule Mabe, ANC-woordvoerder, het vroeër gesê verskeie sake word tydens die vergadering bespreek, insluitend die verslae van die party se integriteitskommissie en die implementering van resolusies en riglyne vir partylede om opsy te staan. Magashule is vroeër met volle voordele geskors omdat hy tereg staan op aanklagte van korrupsie. Hy het ŉ brief ontvang wat lui dat hy van 3 Mei tydelik geskors is, hangende die finale uitslag van die strafsaak teen hom. Magashule is ook nie toegelaat om die party se NUK-vergadering by te woon nie. Die NUK het opdrag gegee dat Magashule aangeraai moet word om in die openbaar om binne ŉ bepaalde tyd verskoning te vra aan ANC-strukture en lede. “As hy versuim om dit te doen, sal die ANC dissiplinêre stappe doen kragtens die ANC-grondwet,” het Ramaphosa gewaarsku. Die NUK het bepaal dat adjunk-sekretaris-generaal Jessie Duarte alle funksies sal waarneem in die lig van die tydelike skorsing van Magashule. Volgens Ramaphosa het die NUK ook beslis om voort te gaan met die “fundamentele hernuwing van die ANC” – in lyn met sy kernmandaat en waardes. Die NUK het ook in besonderhede die stand en kohesie van die organisasie bespreek, het Ramaphosa bygevoeg. “Die NUK neem met kommer kennis van die voortgesette faksies en verdelende openbare aankondigings wat die indruk skep dat [die party] ŉ organisasie in krisis is.” Ramaphosa sê dit is duidelik van al die verslae wat die NUK ontvang het, dat die werk van die ANC voortgaan “ondanks interne en eksterne uitdagings”. “Ons moet meer pro-aktief wees om dié aspekte van die ANC-lewe te kommunikeer sodat ons die valse indruk, dat die ANC op die randjie van die afgrond is, kan teëwerk.” Volgens hom sal die ANC sukkel om die geloofwaardigheid van die party te herstel “vir so lank as wat ons as leierskap verdeeld is, versuim om teen korrupsie op te tree en die behoeftes van ons mense nie eerste gestel word nie”. “Ons moet die radikale ekonomiese en sosiale transformasie van ons samelewing bespoedig. Die NUK-vergadering het ŉ stewige fondasie vir dié werk gelê. Ons taak is nou om te bou op die vordering wat ons gemaak het en te voldoen aan die verwagtinge van ons mense.” Die vergadering het ook ŉ verslag van die nasionale werkskomitee ontvang oor die implementering van die resolusie dat alle ANC-lede, wat aangekla word van korrupsie en ander ernstige misdade, opsy moet staan of tydelik geskors sal word hangende die uitslag van hul saak. “Die verslag bepaal dat ŉ getal ANC-lede reeds opsy gestaan het en ander het kennisgewings van hul skorsing ontvang. Dit sluit ons sekretaris-generaal Ace Magashule en NUK-lid Bongani Bongo in,” het Ramaphosa bygevoeg. Die vergadering het bepaal dat dié individue nie die pligte en verantwoordelikhede van hul kantoor mag uitvoer nie; nie die organisasie publiek of op enige ander forum mag verteenwoordig nie; nie enige openbare aankondigings mag maak oor sake wat met die organisasie verband hou nie; en nie betrokke mag wees in die mobilisering van ANC-strukture of enige ander organisasies of individue nie.” Tydens die tydelike skorsing sal lede steeds geregtig wees op vergoeding en ander voordele. “Die besluit, om opsy te staan, moet elke ses maande deur die betrokke struktuur van die organisasie hersien word.”